
Παρασκευή, 24 Ιουλίου 2026

ΔΕΛΤΙΟ ΤΥΠΟΥ
Σύλληψη 20χρονου για παράβαση του Νόμου περί εξαρτησιογόνων ναρκωτικών στη Μυτιλήνη

Μεσημβρινές ώρες χθες, στελέχη της Περιφερειακής Ομάδας Δίωξης Ναρκωτικών (Π.Ο.ΔΙ.Ν.) του Κεντρικού Λιμεναρχείου Μυτιλήνης προέβησαν στη σύλληψη ενός 20χρονου ημεδαπού για παράβαση του Ν. 4139/2013 «περί εξαρτησιογόνων ουσιών», σε περιοχή της Μυτιλήνης.
Ειδικότερα, κατόπιν αξιοποίησης πληροφοριών, τα στελέχη Λ.Σ.-ΕΛ.ΑΚΤ. μετέβησαν στην οικία όπου διέμενε προσωρινά ο 20χρονος και σε έρευνα που διενεργήθηκε σε δίκυκλο όχημα ιδιοκτησίας του το οποίο ήταν σταθμευμένο έξωθεν αυτής, βρέθηκαν επιμελώς κρυμμένα τα κάτωθι:
· Τρεις (03) ανισοβαρείς πλαστικές συσκευασίες με φυτικά αποσπάσματα κάνναβης, συνολικού μικτού βάρους 267,01gr,
· Οκτώ (08) ανισοβαρείς πλαστικές συσκευασίες με κοκαΐνη, συνολικού μικτού βάρους 431,02gr, και
· Εξήντα τέσσερις (64) ανισοβαρείς μονοδοσικές πλαστικές συσκευασίες με κοκαΐνη, συνολικού μικτού βάρους 46,47gr.
· Μία (01) ζυγαριά ακριβείας και δύο (02) πλαστικά δοχεία (τάπερ) με υπολείμματα ναρκωτικών ουσιών.
Από το Κεντρικό Λιμεναρχείο Μυτιλήνης που διενεργεί την προανάκριση, κατασχέθηκαν τα ανωτέρω ανευρεθέντα, δύο (02) δίκυκλα οχήματα τα οποία χρησιμοποιούσε ο 20χρονος για τη διάθεση και πώληση των ναρκωτικών, μία ζυγαριά ακριβείας καθώς και μία (01) συσκευή κινητής τηλεφωνίας. Το προσδοκώμενο οικονομικό όφελος από τη διάθεση των κατασχεθεισών ουσιών ανέρχεται στο ποσό των 55.759,30 ευρώ.
Διαθέσιμο οπτικό και φωτογραφικό υλικό αναρτήθηκε στην ιστοσελίδα www.hcg.gr.

